**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**Д О К Л А Д**

**ОТ**

**ТОМИСЛАВ ДОНЧЕВ, ЗАМЕСТНИК МИНИСТЪР-ПРЕДСЕДАТЕЛ И МИНИСТЪР НА ИНОВАЦИИТЕ И РАСТЕЖА,**

**Относно:** *Проект на Постановление на Министерския съвет на Република България за приемане на Устройствен правилник на Националния иновационен фонд и за изменение и допълнение на нормативни актове на Министерския съвет*

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,**

**УВАЖАЕМИ ГОСПОЖО И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, приет с ПМС № 229/2009 г., внасям за разглеждане и приемане Проект на Постановление на Министерския съвет на Република България за приемане на Устройствен правилник на Националния иновационен фонд и за изменение и допълнение на нормативни актове на Министерския съвет.

Политиките в областта на науката и иновациите са сред най-ключовите, както на национално, така и на международно ниво и заемат водещо място при възстановяването и укрепването на капацитета за реагиране при бъдещи кризи и предизвикателства. В Националния план за възстановяване и устойчивост е планирана реформа „Изпълнение на обща политика за развитие на научните изследвания, иновациите и технологиите в полза на ускорено икономическо и обществено развитие на страната“.

Във връзка с изпълнението й е поет ангажимент от Министерство на образованието и науката и Министерство на иновациите и растежа (МИР) да бъде разработена и приета законодателна рамка, която да зададе посока на новата обща политика за развитие на научните изследвания, технологиите и иновациите. Основен приоритет на МИР бе разработването на нов Закон за насърчаване на научните изследвания и иновации (Закона), в сила от 1 май 2024 г. Посредством регламентирането и определянето на обща политика за развитие на научните изследвания, технологиите и иновациите безспорно ще се осигури стабилността, развитието и функционирането на научноизследователската и иновационната екосистема.

Очакванията са приетият Закон за насърчаване на научните изследвания и иновации да допринесе за преодоляване на фрагментарността по отношение на политиките и инструментите, както и да подпомогне поддържането на определено ниво на отвореност и конкуренция на пазара, което ще осигури необходимите условия за научни изследвания и иновации. Административното регулиране гарантира наличието на справедливи „основни правила“ за всички икономически участници в иновационния процес.

Законът включва разпоредби, насочени към подобряване на управлението и функционирането на националната екосистема – както организационни, така и изпълнителни. Това ще допринесе за преодоляване на съществуващата към момента некоординираност между отделните секторни политики, като предлага действащ механизъм за съгласуваност при създаването и прилагането на общата политика.

Определени са органите и редът за формиране на националната политика за насърчаване на научните изследвания и иновации, като е регламентирана ролята на всяка от институциите, имащи отношение към процеса на създаване, прилагане, мониторинг и оценка на политиката.

Съгласно чл. 52 от Закона се създава Националния иновационен фонд (НИФ) като второстепенен разпоредител с бюджет към МИР (да бъде изнесен от структурата на ИАНМСП). Целта на НИФ е да се превърне в ключово звено за реализиране на иновационните политики в България. Посредством неговата регламентация, ще може да се отговори адекватно на съвременните предизвикателства и нуждите на българската икономика, както и на отделните участници в иновационната екосистема. Необходимо е да се създаде и уреди ясна и устойчива рамка за съществуването на НИФ, чиято стратегическа цел е повишаването на конкурентоспособността на българската икономика, както и сближаване на отделните участници в иновационната екосистема, чрез насърчаване на пазарно ориентирани приложни изследвания и иновации и създаване на среда за по-високи публични и съответно – частни инвестиции.

Ключова цел е НИФ и Фонд „Научни изследвания“ да функционират в координация и да изпълняват многогодишни оперативни програми. Това ще е предпоставка за създаване на реални условия за синергия между тях и по-ефективното използване на ресурсите им. Ще се създадат възможности за обмен на добри практики, както и изграждане на модел на координация и съвместни програми между тях.

До този момент НИФ е обособен като звено в Изпълнителна агенция за насърчаване на малките и средни предприятия (ИАНМСП), която е второстепенен разпоредител към Министерството на иновациите и растежа. Насърчаваше разработването на иновации по научноизследователски и развойни проекти, като финансира иновации, които не са достигнали все още до пазара чрез разпределянето на публичен ресурс чрез една покана на годишна база. Макар да съществува от 2004 г., през последното десетилетие е необходима по-голяма гъвкавост и съответствие на функциите и възможностите на Фонда да реагира на все по-бързо променящата се икономическа среда.

За пълното оползотворяване на потенциала на иновациите, в които участват изследователи, предприемачи, стартъп компании, промишлени предприятия и обществото, като цяло, е необходимо НИФ да се превърне в едно от ключовите звена за реализиране на иновационните политики в България.

С оптимизирането на работата на Фонда, той ще отговори адекватно на съвременните предизвикателства и нуждите на българската икономика, както и на отделните участници в иновационната екосистема.

Новосъздаденият Устройствен правилник ще предостави конкретни механизми за финансиране на иновационни проекти, което ще улесни достъпа на малки и средни предприятия и стартъпи до финансиране. Очаква се това да доведе до увеличаване на броя на подкрепените проекти, както и до привличане на допълнителни частни инвестиции. Тези мерки ще спомогнат за ускоряване на трансфера на технологии от лабораториите към пазара, като по този начин се повиши конкурентоспособността на българските компании на европейския и световния пазар.

Освен това, приемането на Правилника е от ключово значение за изпълнението на ангажиментите по Националния план за възстановяване и устойчивост, тъй като забавянето му може да доведе до риск от загуба на европейско финансиране и забавяне на реформите в иновационния сектор. В условията на нарастваща глобална конкуренция в областта на технологиите и иновациите, бързото приемане на Правилника ще позволи на България да се позиционира като привлекателна дестинация за иновации и високотехнологични инвестиции.

Във връзка с гореизложеното и съгласно чл. 54 от Закона за насърчаване на научните изследвания и иновациите, е необходимо да бъде приет от Министерския съвет на Република България Устройствен правилник на Националния иновационен фонд, който да урежда организацията и дейността на фонда.

За осигуряване на ефективното функциониране на НИФ като самостоятелен второстепенен разпоредител с бюджет към Министерството на иновациите и растежа, се предвижда щатните бройки за неговото управление и администрация да бъдат прехвърлени от Изпълнителната агенция за насърчаване на малките и средните предприятия (ИАНМСП). Това решение е мотивирано от факта, че НИФ досега функционираше като звено в структурата на ИАНМСП, като използваше нейните административни ресурси и персонал. Прехвърлянето на съществуващи щатни бройки ще позволи запазване на институционалния опит и експертиза, натрупани в ИАНМСП.

Административното обслужване на фонда ще се извършва на принципа на споделени услуги с Министерството на иновациите и растежа, което ще оптимизира разходите за административни функции, като счетоводство, човешки ресурси, връзки с обществеността и правно обслужване, и ще осигури по-гъвкаво и ефективно управление на НИФ. Този подход гарантира плавен преход към новата структура на НИФ, като се оптимизира използването на наличните човешки ресурси и се поддържа фискална дисциплина в съответствие с целите за ефективно управление на публичните средства.

Създаването на Националния иновационен фонд няма да доведе до увеличаване на щатните бройки в държавната администрация. Необходимото кадрово обезпечаване ще се осъществи за сметка на намаляване на числеността на Изпълнителната агенция за насърчаване на малките и средните предприятия, чрез извършване на компенсаторни промени в нейния устройствен правилник.

Настоящото Постановление включва и промени в устройствените правилници и на Министерството на иновациите и растежа, Изпълнителната агенция за насърчаване на малките и средните предприятия и Българската агенция за инвестиции, които предвиждат осъществяване на дейности по споделени услуги. С предложените промени се оптимизират процеси и разходи за административни функции, като счетоводство, правно обслужване, връзки с обществеността и човешки ресурси, които ще се предоставят на второстепенните разпоредители с бюджет към министъра на иновациите и растежа“, за да се осигури по-гъвкаво и ефективно управление.

За тази цел се предвижда да се сключват споразумения между главните секретари на администрациите във връзка с дейностите по административно, информационно-техническо, правно, финансово обслужване, управление на собствеността и човешки ресурси.

Оптимизацията е отразена в числеността на персонала в администрациите на Минитерството на иновациите и растежа, Изпълнителната агенция за насърчаване на малките и средните предприятия и Българската агенция за инвестиции Независимо, че се създава нова административна структура, предвидена в Закона за насърчаване на научните изследвания и иновациите, общата щатна численост в системата на Министерството на иновациите и растежа се намалява с приблизително 10 на сто.

С проекта на акт се предлага 2 щатни бройки да преминат от администрацията на Министерството на иновациите и растежа към Министерския съвет, дирекция "Централно координационно звено" (ЦКЗ). Размерът на индивидуалните основни месечни възнаграждения за двете щатни бройки в рамките на одобрените разходи за персонал по бюджета на Министерството на иновациите и растежа за 2025 г., считано от 1 януари 2025 г., не преминава към бюджета на Министерския съвет.

Предложената промяна е с цел оптимизиране на работните процеси в дирекция ЦКЗ, което ще доведе до усъвършенстване на дейността на специализираната администрация на Министерския съвет и до укрепване на административния капацитет на дирекцията.

Дирекция „Централно координационно звено“ изпълнява бюджетна линия за ефективна координация при изпълнение на европейската Политика на сближаване в България, финансирана по Програма „Техническа помощ“ 2021-2027 г. Одобрената бюджетна линия № BG16RFTA001-1.004-0001-C02 е свързана с постигането на високи нива на мотивация и ангажираност на служителите на ЦКЗ, както и на служителите на Мрежата от 27 Областни информационни центъра, като по този начин ще се обезпечи преходът към изпълнението на новата политика на сближаване и взаимодействието с другите фондове и инструменти на Европейския съюз. В резултат от изпълнението на бюджетната линия ще се обезпечат дейностите на дирекция ЦКЗ, свързани с изпълнението на програмите, финансирани от ЕСИФ за периода 2014-2020 г. и ЕФСУ за периода 2021-2027 г., както и за подготовката на следващия програмен период, след 2027 г.

С постановлението ще се избегнат неблагоприятни последици от кадрови недостиг и ще се подобри цялостната организация на работа в дирекция ЦКЗ.

Също така с Постановлението са направени и редакционно-технически поправки в Устройствения правилник на Министерството на иновациите и растежа във връзка с дейността на дирекциите, както и в Устройствения правилник на Изпълнителната агенция за насърчаване на малките и средните предприятия във връзка с извършеното разделяне на Министерството на икономиката на Министерство на иновациите и растежа и Министерство на икономиката и индустрията с Решение на Народното събрание от 13 декември 2021 г. за приемане на структура на Министерския съвет на Република България (ДВ, бр. 106 от 2021 г.) и приетите устройствени правилници с Постановление № 20 от 25 февруари 2022 година на Министерския съвет.

Увеличава се щатната численост на дирекция „Политики и анализи“ на МИР във връзка с осъществяване на правомощията й, включително по организацията на Национален иновационен фонд (НИФ).

Не на последно място, отразени са и промените в Устройствения правилник на Министерството на иновациите и растежа във връзка с измененията в Закона за Българска банка за развитие (в сила от 30 март 2025 г.), с които министърът на финансите се заменя с министъра на иновациите и растежа в качеството му на упражняващ правата на държавата в общото събрание на акционерите на банката.

Проектът на акт не налага допълнителни разходи/трансфери или други плащания, които да бъдат извършени за сметка на операции и бюджети по държавния бюджет. В тази връзка, е изготвена и приложена одобрена финансова обосновка съгласно с чл. 35, ал. 1, т. 4, буква „б” от УПМСНА.

С предложения проект на акт не се въвеждат норми на европейското право, поради което не се налага да бъде изготвена справка за съответствието му с него.

Проектът на Постановление е преминал през процедурата за обществени консултации и е съгласуван по реда на чл. 32, ал. 1 от Устройствения правилник на Министерския съвет и на неговата администрация с всички министри, като становищата им са отразени в приложената към доклада справка в табличен вид.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОДА ЗАМЕСТНИК МИНИСТЪР-ПРЕДСЕДАТЕЛИ,**

**УВАЖАЕМИ ГОСПОЖО И ГОСПОДА МИНИСТРИ,**

Предвид гореизложеното и на основание чл. 8, ал. 2 от Устройствения правилник на Министерски съвет и на неговата администрация, предлагам на Министерският съвет да разгледа и приеме проекта на Постановление за приемане на Устройствен правилник на Националния иновационен фонд иза изменение и допълнение на нормативни актове на Министерския съвет.

**Приложения:**

1. Проект на Постановление на Министерския съвет;
2. Одобрена финансова обосновка от Министъра на финансите;
3. Получените становища по чл. 32 от УПМСНА и получените бележки и предложения от обществените консултации в таблица за отразяване;
4. Проект на съобщение за средствата за масово осведомяване.



**ТОМИСЛАВ ДОНЧЕВ**

**ЗАМЕСТНИК МИНИСТЪР-ПРЕДСЕДАТЕЛ И МИНИСТЪР НА ИНОВАЦИИТЕ И РАСТЕЖА**